               19.6.2018

               FI

               Euroopan unionin virallinen lehti

               C 215/241

         P8_TA(2016)0364
   Giorgos Grammatikakisin koskemattomuuden pidättämistä koskeva pyyntö
   Euroopan parlamentin päätös 4. lokakuuta 2016 Giorgos Grammatikakisin koskemattomuuden pidättämistä koskevasta pyynnöstä (2016/2084(IMM))
   (2018/C 215/35)

      Euroopan parlamentti, joka

               —

               ottaa huomioon Giorgos Grammatikakisin koskemattomuuden pidättämistä koskevan, Kreikan tasavallan korkeimman oikeuden apulaissyyttäjän 1. huhtikuuta 2016 välittämän pyynnön, joka liittyy Rethymnon yleisen syyttäjän esittämään syytteeseen, jonka mukaan Giorgos Grammatikakis olisi väärinkäyttänyt luottamusasemaansa tehtäviensä hoidon yhteydessä yhdessä muiden kanssa Rethymnossa Kreetassa vuosina 2000–2002 (asiakirjaviite: ABM:AB05/1956), ja josta ilmoitettiin täysistunnossa 27. huhtikuuta 2016,

               —

               ottaa huomioon, että Giorgos Grammatikakis on luopunut oikeudestaan tulla kuulluksi työjärjestyksen 9 artiklan 5 kohdan mukaisesti,

               —

               ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,

               —

               ottaa huomioon Euroopan unionin tuomioistuimen 12. toukokuuta 1964, 10. heinäkuuta 1986, 15. ja 21. lokakuuta 2008, 19. maaliskuuta 2010, 6. syyskuuta 2011 ja 17. tammikuuta 2013 antamat tuomiot (1),

               —

               ottaa huomioon Kreikan perustuslain 62 artiklan, siviiliprosessilain 54 artiklan ja Kreikan parlamentin työjärjestyksen 83 artiklan,

               —

               ottaa huomioon Kreetan muutoksenhakutuomioistuinten syyttäjän pyynnön n:o 5181/18.11.2015,

               —

               ottaa huomioon 7. huhtikuuta 2015 päivätyn ilmoituksen Euroopan parlamentin jäsenen Giorgos Grammatikakisin käynnistä tutkintatuomarin luona sekä hänen puolustautumisperusteensa ja liiteasiakirjat,

               —

               ottaa huomioon Kreetan muutoksenhakuneuvoston päätöksen n:o 104/2015,

               —

               ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,

               —

               ottaa huomioon oikeudellisten asioiden valiokunnan mietinnön (A8–0279/2016),

               A.

               ottaa huomioon, että Kreikan tasavallan korkeimman oikeuden apulaissyyttäjä on pyytänyt Euroopan parlamentin jäsenen Giorgos Grammatikakisin parlamentaarisen koskemattomuuden pidättämistä syytteen nostamiseksi väitetystä rikkomuksesta;

               B.

               ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan mukaan Euroopan parlamentin jäsenillä on oman valtionsa alueella kansanedustajille myönnetty koskemattomuus;

               C.

               ottaa huomioon, että Kreikan perustuslain 62 artiklan mukaan parlamentin jäseniä ei saa vaalikauden aikana asettaa syytteeseen, pidättää tai vangita eikä heidän vapauttaan muuten rajoittaa ilman parlamentin ennalta antamaa lupaa;

               D.

               ottaa huomioon, että Kreikan viranomaiset aikovat asettaa Giorgos Grammatikakisin yhdessä muiden kanssa syytteeseen tiettyjen oikeudellisten velvoitteiden noudattamatta jättämisestä;

               E.

               ottaa huomioon, että vireillä oleva oikeusmenettely koskee 8. maaliskuuta 1996 käytyä keskustelua mahdollisuudesta ottaa uusi täydentävä yksityinen ryhmävakuutus – pakollisen vakuutuksen lisäksi – kaikille Kreetan yliopiston työntekijöille sekä laittomiksi väitettyjen maksujen suorittamista erissä vuosien 2000–2002 aikana;

               F.

               ottaa huomioon, että samaa tapausta koskenut aiempi oikeusmenettely kattoi ajanjakson vuodesta 2000 eteenpäin ja päättyi kaikkien syytettyjen vapauttamiseen syytteestä;

               G.

               pitää selvänä, että vireillä oleva oikeusmenettely ei ole mitenkään yhteydessä Giorgos Grammatikakisin asemaan Euroopan parlamentin jäsenenä vaan liittyy hänen aikaisempaan asemaansa Kreetan yliopiston konsistorin puheenjohtajana;

               H.

               toteaa, että vireillä olevassa oikeusmenettelyssä ei ole kyse Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitetuista Euroopan parlamentin jäsenen tehtäviensä hoitamisen yhteydessä ilmaisemista mielipiteistä tai suorittamista äänestyksistä;

               I.

               ottaa huomioon, että vireillä oleva oikeusmenettely on laajennettu kattamaan vuodet 1996–2000 ja käsittämään Kreetan yliopiston konsistorin viimeisen kokouksen, jossa Giorgos Grammatikakis rehtorin ominaisuudessaan toimi puheenjohtajana ja jossa kyseessä olevasta asiasta keskusteltiin mutta siitä ei tehty päätöstä; katsoo, että ei ole mitään viitettä siitä, että vireillä olevan oikeusmenettelyn tarkoituksena olisi haitata kyseisen Euroopan parlamentin jäsenen poliittista toimintaa;

               J.

               toteaa, että vireillä olevasta oikeusmenettelystä on pysyvästi luovuttu monien yhdessä Giorgos Grammatikakisin kanssa syytettyinä olevien Kreetan yliopiston konsistorin ja ELKE-komitean jäsenten osalta, koska 15 vuoden pituinen vanhentumisaika on kulunut umpeen, ja että tuomioistuin on toukokuussa 2016 vapauttanut joitakin henkilöitä lopullisesti kaikista syytteistä;

               K.

               pitää yllättävänä, että koskemattomuuden pidättämistä pyydetään noin 20 vuotta sen aiheena olevien tapahtumien jälkeen, ja siitä, ettei Kreikan oikeusjärjestelmä ole pystynyt nostamaan kannetta Giorgos Grammatikakisia vastaan tämän ajanjakson kuluessa mutta aikoo tehdä niin nyt, kun hän on Euroopan parlamentin jäsen;

               L.

               toteaa, ettei hitaasti toimiva oikeusjärjestelmä ole koskaan todella oikeudenmukainen, koska asianosaiset eivät ole enää samoja kuin he olivat 20 vuotta sitten; katsoo, että ollakseen nimensä arvoinen oikeuden on tapahduttava ajoissa;

               1.

               päättää pidättää Giorgos Grammatikakisin koskemattomuuden, kuten Giorgos Grammatikakis on itse pyytänyt voidakseen lopettaa tämän pitkän oikeusprosessin;

               2.

               kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Kreikan viranomaisille ja Giorgos Grammatikakisille.

      (1)  Yhteisöjen tuomioistuimen tuomio 12.5.1964, Wagner v. Fohrmann ja Krier, 101/63, ECLI:EU:C:1964:28, yhteisöjen tuomioistuimen tuomio 10.7.1986, Wybot v. Faure ym., 149/85, ECLI:EU:C:1986:310, yhteisöjen ensimmäisen oikeusasteen tuomioistuimen tuomio 15.10.2008, Mote v. parlamentti, T-345/05, ECLI:EU:T:2008:440, yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579; unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI: EU:C:2011:543 sekä unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23.


title: Neuvoston päätös (YUTP) 2018/903, annettu 25 päivänä kesäkuuta 2018, Euroopan unionin Kosovoon (Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.) nimitetyn erityisedustajan toimeksiannon jatkamisesta

text:
                  26.6.2018

                  FI

                  Euroopan unionin virallinen lehti

                  L 161/7

            NEUVOSTON PÄÄTÖS (YUTP) 2018/903,
      annettu 25 päivänä kesäkuuta 2018,
      Euroopan unionin Kosovoon (*1) nimitetyn erityisedustajan toimeksiannon jatkamisesta
      EUROOPAN UNIONIN NEUVOSTO, joka
      ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
      ottaa huomioon unionin ulkoasioiden ja turvallisuuspolitiikan korkean edustajan ehdotuksen,
      sekä katsovat seuraavaa:

                  (1)

                  Neuvosto hyväksyi 4 päivänä elokuuta 2016 päätöksen (YUTP) 2016/1338 (1), jolla jatkettiin Euroopan unionin Kosovoon nimitetyn erityisedustajan, jäljempänä ’erityisedustaja’, toimeksiantoa ja nimitettiin Nataliya APOSTOLOVA erityisedustajaksi Kosovoon. Erityisedustajan toimeksianto päättyy 30 päivänä kesäkuuta 2018.

                  (2)

                  Erityisedustajan toimeksiantoa olisi jatkettava 20 kuukaudella.

                  (3)

                  Erityisedustaja toteuttaa toimeksiantonsa tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,

            ON HYVÄKSYNYT TÄMÄN PÄÄTÖKSEN:
      1 artikla
      Euroopan unionin erityisedustaja
      Jatketaan erityisedustajaksi Kosovoon nimitetyn Nataliya APOSTOLOVAn toimeksiantoa 29 päivään helmikuuta 2020. Neuvosto voi poliittisten ja turvallisuusasioiden komitean (PTK) arvioinnin perusteella ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta päättää, että erityisedustajan toimeksianto päätetään aikaisemmin.
      2 artikla
      Politiikan tavoitteet
      Erityisedustajan toimeksianto perustuu unionin Kosovoa koskevan politiikan tavoitteisiin. Niihin sisältyy johtava asema vakaan, elinvoimaisen, rauhallisen, demokraattisen ja monikansaisen Kosovon tukemisessa, alueen vakauden lujittaminen sekä alueellisen yhteistyön ja hyvien naapuruussuhteiden edistäminen Länsi-Balkanilla, oikeusvaltioperiaatteeseen ja vähemmistöjen ja kulttuuri- ja uskonnollisen perinnön suojelemiseen sitoutuneen Kosovon tukeminen, Kosovon Eurooppa-perspektiivin ja unioniin lähentymisen tukeminen aluetta koskevan perspektiivin mukaisesti sekä Euroopan unionin ja Euroopan atomienergiayhteisön sekä Kosovon välisen vakautus- ja assosiaatiosopimuksen (2), jäljempänä ’vakautus- ja assosiaatiosopimus’, ja neuvoston päätöksen (EU) 2015/1988 (3) mukaisesti sekä asiaankuuluvissa neuvoston päätelmissä esitetyllä tavalla.
      3 artikla
      Toimeksianto
      Näiden politiikan tavoitteiden saavuttamiseksi erityisedustajan toimeksiantona on:

                  a)

                  tarjota unionin neuvoja ja tukea poliittisessa prosessissa;

                  b)

                  edistää unionin toiminnan yleistä poliittista yhteensovittamista Kosovossa;

                  c)

                  lujittaa unionin läsnäoloa Kosovossa sekä varmistaa sen johdonmukaisuus ja tehokkuus;

                  d)

                  antaa paikallista poliittista ohjausta Kosovossa toteutettavan Euroopan unionin oikeusvaltio-operaation (EULEX KOSOVO) johtajalle, myös täytäntöönpanoa koskeviin velvoitteisiin liittyvien kysymysten poliittisten näkökohtien osalta;

                  e)

                  varmistaa unionin toimien johdonmukaisuus ja yhtenäisyys Kosovossa, myös ohjaamalla EULEX KOSOVOn siirtymävaiheen toteutusta paikallisesti, jotta tehtävät voitaisiin lopulta siirtää tilanteen mukaan erityisedustajalle tai EU:n Kosovon-toimistolle ja/tai paikallisviranomaisille;

                  f)

                  tukea Kosovon Eurooppa-perspektiiviä ja lähentymistä unioniin aluetta koskevan perspektiivin mukaisesti sekä vakautus- ja assosiaatiosopimuksen ja päätöksen (EU) 2015/1988 mukaisesti ja asiaankuuluvissa neuvoston päätelmissä esitetyllä tavalla kohdennetun julkisen tiedonvälityksen ja sellaisten unionin tiedotustoimien avulla, joiden tarkoituksena on varmistaa Kosovon väestön tietämys ja tuki unioniin liittyvissä asioissa EULEX KOSOVOn työ mukaan lukien;

                  g)

                  valvoa, tukea ja helpottaa kaikin erityisedustajan käytettävissä olevin keinoin ja välinein sekä EU:n Kosovon-toimiston tuella poliittisten, taloudellisten ja eurooppalaisten painopisteiden kehittymistä asiaan liittyvien institutionaalisten toimivaltuuksien ja tehtävien mukaisesti, ja tukea vakautus- ja assosiaatiosopimuksen täytäntöönpanoa, muun muassa eurooppalaisen uudistusohjelman kautta;

                  h)

                  vaikuttaa osaltaan ihmisoikeuksien ja perusvapauksien kunnioittamisen kehittämiseen ja vahvistamiseen Kosovossa, myös naisten ja lasten kohdalla sekä vähemmistöjen suojelun osalta, unionin ihmisoikeuspolitiikan ja ihmisoikeuksia koskevien unionin suuntaviivojen mukaisesti;

                  i)

                  avustaa unionin tukeman Belgradin ja Pristinan välisen vuoropuhelun täytäntöönpanossa, muun muassa operatiivisen tuen siirtämisessä pois EULEX KOSOVOn vastuulta;

                  j)

                  tukea tarvittaessa asiantuntijalautakuntien ja erikoissyyttäjänviraston toimeksiantoa muun muassa viestinnällä ja suhdetoiminnalla.

            4 artikla
      Toimeksiannon toteuttaminen
      1.   Erityisedustaja vastaa toimeksiannon toteuttamisesta korkean edustajan alaisuudessa.
      2.   PTK ylläpitää erityisiä suhteita erityisedustajaan ja toimii erityisedustajan ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta tämän toimeksiannon puitteissa, sanotun kuitenkaan rajoittamatta korkean edustajan toimivaltaa.
      3.   Erityisedustaja sovittaa toimensa tiiviisti yhteen Euroopan ulkosuhdehallinnon ja sen asiaankuuluvien yksiköiden kanssa.
      5 artikla
      Rahoitus
      1.   Erityisedustajan toimeksiantoon liittyviin menoihin tarkoitettu rahoitusohje 1 päivänä heinäkuuta 2018 alkavalle ja 29 päivänä helmikuuta 2020 päättyvälle kaudelle on 5 150 000 euroa.
      2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti. Luonnolliset henkilöt ja oikeushenkilöt voivat osallistua erityisedustajan hankintamenettelyihin rajoituksetta. Lisäksi erityisedustajan ostamiin tavaroihin ei sovelleta alkuperäsääntöjä.
      3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
      6 artikla
      Avustajaryhmän perustaminen ja kokoonpano
      1.   Erityisedustaja vastaa avustajaryhmän perustamisesta toimeksiantonsa ja siihen varattujen käytettävissä olevien taloudellisten resurssien asettamissa rajoissa. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmänsä kulloinenkin kokoonpano.
      2.   Jäsenvaltiot, unionin toimielimet ja Euroopan ulkosuhdehallinto voivat esittää, että henkilöstöä lähetetään työskentelemään erityisedustajan kanssa. Tällaisen lähetetyn henkilöstön palkat maksaa jäsenvaltio, asianomainen unionin toimielin tai Euroopan ulkosuhdehallinto. Myös jäsenvaltioiden unionin toimielimiin tai Euroopan ulkosuhdehallintoon lähettämiä asiantuntijoita voidaan asettaa työskentelemään erityisedustajan kanssa. Sopimussuhteisen kansainvälisen henkilöstön on oltava jäsenvaltioiden kansalaisia.
      3.   Kaikki lähetetyt työntekijät pysyvät hallinnollisesti lähettävän jäsenvaltion, lähettävän unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
      7 artikla
      Erityisedustajan ja erityisedustajan henkilöstön erioikeudet ja vapaudet
      Erityisedustajan ja erityisedustajan henkilöstön jäsenten hoitaman tehtävän loppuun saattamisen ja sujuvan suorittamisen edellyttämät erioikeudet, vapaudet ja muut takuut sovitaan tilanteen mukaan yhdessä vastaanottajapuolien kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.
      8 artikla
      EU:n turvallisuusluokiteltujen tietojen turvallisuus
      1.   Erityisedustajan ja erityisedustajan avustajaryhmän jäsenten on noudatettava neuvoston päätöksessä 2013/488/EU (4) vahvistettuja turvallisuutta koskevia periaatteita ja vähimmäisvaatimuksia.
      2.   Korkealla edustajalla on valtuudet luovuttaa EU:n turvallisuusluokiteltujen tietojen suojaamiseksi annettujen turvallisuussääntöjen mukaisesti kyseessä olevaa toimintaa varten laadittuja EU:n turvallisuusluokiteltuja tietoja ja asiakirjoja Natolle/KFOR-joukoille turvallisuusluokkaan ”CONFIDENTIEL UE/EU CONFIDENTIAL” asti.
      3.   Korkealla edustajalla on valtuudet luovuttaa erityisedustajan toimintaan liittyvien tarpeiden mukaisesti ja EU:n turvallisuusluokiteltujen tietojen suojaamiseksi annettuja turvallisuussääntöjä noudattaen kyseessä olevaa toimintaa varten laadittuja EU:n turvallisuusluokiteltuja tietoja ja asiakirjoja Yhdistyneille kansakunnille ja Euroopan turvallisuus- ja yhteistyöjärjestölle turvallisuusluokkaan ”RESTREINT UE/EU RESTRICTED” asti. Tätä varten tehdään paikallisia järjestelyjä.
      4.   Korkealla edustajalla on valtuudet luovuttaa tähän päätökseen osallistuville kolmansille osapuolille kyseessä olevaa toimintaa koskeviin neuvoston keskusteluihin liittyviä EU:n turvallisuusluokittelemattomia asiakirjoja, joita koskee neuvoston työjärjestyksen (5) 6 artiklan 1 kohdan mukainen salassapitovelvollisuus.
      9 artikla
      Tiedonsaanti ja logistiikkatuki
      1.   Jäsenvaltiot, komissio ja neuvoston pääsihteeristö varmistavat, että erityisedustaja saa kaikki olennaiset tiedot.
      2.   Unionin edustusto ja/tai jäsenvaltiot antavat tarvittaessa logistiikkatukea alueella.
      10 artikla
      Turvallisuus
      Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuualueen turvallisuustilanteen mukaisesti suoraan alaisuudessaan olevan koko henkilöstön turvallisuuden edistämiseksi, erityisesti siten, että hän

                  a)

                  laatii Euroopan ulkosuhdehallinnon ohjeisiin perustuvan erityisen turvallisuussuunnitelman, johon sisältyy henkilöstön turvalliseen siirtymiseen vastuualueelle ja sen sisällä ja turvallisuutta vaarantavien tilanteiden hallintaan sovellettavat erityiset fyysiset, organisatoriset ja menettelyä koskevat turvallisuustoimenpiteet sekä valmius- ja evakuointisuunnitelma;

                  b)

                  varmistaa, että unionin ulkopuolelle lähetetyllä koko henkilöstöllä on vastuualueen olosuhteiden edellyttämä korkean riskin kattava vakuutusturva;

                  c)

                  varmistaa, että kaikille unionin ulkopuolelle lähetettäville erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon tuolle alueelle antamaan riskiluokitukseen perustuva asianmukainen turvallisuuskoulutus;

                  d)

                  varmistaa, että kaikki säännöllisten turvallisuusarviointien pohjalta annetut suositukset pannaan täytäntöön, ja antaa toimeksiannossa saavutettua edistymistä ja toimeksiannon toteuttamista koskevien kertomusten yhteydessä neuvostolle, korkealle edustajalle ja komissiolle kirjallisia raportteja suositusten täytäntöönpanosta ja muista turvallisuusasioista.

            11 artikla
      Raportointi
      Erityisedustaja raportoi säännöllisin väliajoin suullisesti ja kirjallisesti korkealle edustajalle sekä PTK:lle. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa raportteja ulkoasiainneuvostolle. Erityisedustaja voi osallistua tietojen antamiseen Euroopan parlamentille perussopimuksen 36 artiklan mukaisesti.
      12 artikla
      Koordinointi
      1.   Erityisedustaja edistää unionin toimien yhtenäisyyttä, johdonmukaisuutta ja tehokkuutta ja auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin politiikan tavoitteiden saavuttamiseksi. Jäsenvaltioiden kanssa pyritään yhteistyöhön tarvittaessa. Erityisedustajan toimet sovitetaan yhteen komission toimien kanssa sekä tilanteen mukaan alueella toimivien muiden erityisedustajien toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille.
      2.   Paikan päällä on pidettävä yllä läheisiä suhteita alueella toimivien unionin edustustojen päälliköihin ja jäsenvaltioiden edustustojen päälliköihin. Näiden on kaikin tavoin pyrittävä avustamaan erityisedustajaa toimeksiannon toteuttamisessa. Erityisedustaja antaa paikallista poliittista ohjausta EULEX KOSOVOn johtajalle, myös täytäntöönpanoa koskeviin velvoitteisiin liittyvien kysymysten poliittisten näkökohtien osalta. Erityisedustaja ja siviilioperaatioiden komentaja kuulevat tarvittaessa toisiaan. Erityisedustaja pitää myös yhteyttä asiaan liittyviin paikallisiin elimiin sekä muihin paikalla oleviin kansainvälisiin ja alueellisiin toimijoihin.
      3.   Erityisedustaja huolehtii yhdessä muiden paikalla olevien unionin toimijoiden kanssa tiedon levittämisestä ja jakamisesta alueella olevien unionin toimijoiden keskuudessa, jotta tilannekuva ja -arviointi olisivat mahdollisimman yhteneväiset.
      13 artikla
      Avustaminen vaatimusten osalta
      Erityisedustaja ja erityisedustajan henkilöstö avustavat sellaisten tietojen hankkimisessa, joita käytetään vastattaessa aiempien Kosovoon nimitettyjen erityisedustajien toimeksiannoista mahdollisesti aiheutuviin vaatimuksiin ja velvoitteisiin, ja antavat tätä varten hallinnollista apua ja oikeuden tutustua asiaankuuluviin asiakirjoihin.
      14 artikla
      Uudelleentarkastelu
      Tämän päätöksen täytäntöönpanoa ja sen johdonmukaisuutta unionin kyseisellä alueella toteuttamien muiden toimien kanssa tarkastellaan säännöllisesti. Erityisedustaja antaa neuvostolle, korkealle edustajalle ja komissiolle toimeksiannossa saavutettua edistymistä koskevan kertomuksen viimeistään 31 päivänä lokakuuta 2018 ja kattavan kertomuksen toimeksiannon toteuttamisesta viimeistään 30 päivänä marraskuuta 2019.
      15 artikla
      Voimaantulo
      Tämä päätös tulee voimaan päivänä, jona se hyväksytään.

         Tehty Luxemburgissa 25 päivänä kesäkuuta 2018.

               Neuvoston puolesta

               Puheenjohtaja

            F. MOGHERINI

         (*1)  Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

         (1)  Neuvoston päätös (YUTP) 2016/1338, annettu 4 päivänä elokuuta 2016, Euroopan unionin Kosovoon (Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen) nimitetyn erityisedustajan toimeksiannon jatkamista koskevan päätöksen (YUTP) 2015/2052 muuttamisesta (EUVL L 212, 5.8.2016, s. 109).

         (2)  EUVL L 71, 16.3.2016, s. 3.

         (3)  Neuvoston päätös (EU) 2015/1988, annettu 22 päivänä lokakuuta 2015, Euroopan unionin ja Euroopan atomienergiayhteisön sekä Kosovon välisen vakautus- ja assosiaatiosopimuksen allekirjoittamisesta unionin puolesta (EUVL L 290, 6.11.2015, s. 4).

         (4)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).

         (5)  Neuvoston päätös 2009/937/EU, tehty 1 päivänä joulukuuta 2009, neuvoston työjärjestyksen hyväksymisestä (EUVL L 325, 11.12.2009, s. 35).


title: Neuvoston päätös (YUTP) 2018/907, annettu 25 päivänä kesäkuuta 2018, Etelä-Kaukasiaan ja Georgian kriisiä varten nimitetyn Euroopan unionin erityisedustajan toimeksiannon jatkamisesta

text:
               26.6.2018

               FI

               Euroopan unionin virallinen lehti

               L 161/27

         NEUVOSTON PÄÄTÖS (YUTP) 2018/907,
   annettu 25 päivänä kesäkuuta 2018,
   Etelä-Kaukasiaan ja Georgian kriisiä varten nimitetyn Euroopan unionin erityisedustajan toimeksiannon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 13 päivänä marraskuuta 2017 päätöksen (YUTP) 2017/2071 (1), jolla Toivo KLAAR nimitettiin Euroopan unionin erityisedustajaksi, jäljempänä ’erityisedustaja’, Etelä-Kaukasiaan ja Georgian kriisiä varten. Erityisedustajan toimeksianto päättyy 30 päivänä kesäkuuta 2018.

               (2)

               Erityisedustajan toimeksiantoa olisi jatkettava 20 kuukaudella.

               (3)

               Erityisedustaja toteuttaa toimeksiantonsa tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin erityisedustaja
   Jatketaan Toivo KLAARin toimeksiantoa Etelä-Kaukasiaan ja Georgian kriisiä varten nimitettynä erityisedustajana 29 päivään helmikuuta 2020 asti. Neuvosto voi poliittisten ja turvallisuusasioiden komitean (PTK) arvioinnin perusteella ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta päättää, että erityisedustajan toimeksianto päätetään aikaisemmin.
   2 artikla
   Politiikan tavoitteet
   Erityisedustajan toimeksiannon perustana ovat Etelä-Kaukasiaa koskevat unionin politiikan tavoitteet, mukaan lukien tavoitteet, jotka on vahvistettu Brysselissä 1 päivänä syyskuuta 2008 pidetyn Eurooppa-neuvoston ylimääräisen kokouksen päätelmissä sekä 15 päivänä syyskuuta 2008 ja 27 päivänä helmikuuta 2012 annetuissa neuvoston päätelmissä. Näihin tavoitteisiin kuuluvat

               a)

               olemassa olevien järjestelmien, Euroopan turvallisuus- ja yhteistyöjärjestö (Etyj) sekä sen asettama Minskin ryhmä mukaan lukien, mukaisesti konfliktien estäminen alueella, osallistuminen alueen konfliktien, muun muassa Georgian kriisin ja Vuoristo-Karabahin konfliktin, rauhanomaiseen ratkaisuun edistämällä pakolaisten ja kotimaassaan siirtymään joutuneiden henkilöiden paluuta ja muilla asianmukaisilla keinoilla, sekä tällaisen ratkaisun täytäntöönpanon tukeminen kansainvälisen oikeuden periaatteiden mukaisesti;

               b)

               rakentavien suhteiden ylläpitäminen alueen keskeisiin toimijoihin;

               c)

               Armenian, Azerbaidžanin ja Georgian sekä tarvittaessa niiden naapurimaiden välisen läheisemmän yhteistyön rohkaiseminen ja tukeminen;

               d)

               unionin tehokkuuden ja näkyvyyden lisääminen alueella.

         3 artikla
   Toimeksianto
   Näiden politiikan tavoitteiden saavuttamiseksi erityisedustajan toimeksiantona on

               a)

               kehittää yhteyksiä alueen hallituksiin, parlamentteihin, muihin keskeisiin poliittisiin toimijoihin, oikeuslaitokseen ja kansalaisyhteiskuntaan;

               b)

               rohkaista alueen maita yhteistyöhön yhteistä etua koskevissa alueellisissa kysymyksissä, joita ovat muun ohessa yhteiset turvallisuusuhat sekä terrorismin, laittoman kaupan ja järjestäytyneen rikollisuuden torjunta;

               c)

               osallistua konfliktien rauhanomaiseen ratkaisuun kansainvälisen oikeuden periaatteiden mukaisesti ja helpottaa tällaisen ratkaisun täytäntöönpanoa tiiviissä yhteistyössä Yhdistyneiden kansakuntien sekä Etyjin ja sen asettaman Minskin ryhmän kanssa;

               d)

               Georgian kriisin osalta:

                           i)

                           olla mukana valmistelemassa 12 päivänä elokuuta 2008 tehdyn sopimuksen 6 kohdan nojalla järjestettäviä kansainvälisiä neuvotteluja, Geneven kansainväliset neuvottelut, sekä sen 8 päivänä syyskuuta 2008 sovittuja täytäntöönpanotoimenpiteitä, jotka koskevat muun muassa alueen turvallisuuteen ja vakauteen liittyviä yksityiskohtia, kysymystä pakolaisista ja kotimaassaan siirtymään joutuneista henkilöistä kansainvälisesti tunnustettujen periaatteiden perusteella sekä muita osapuolten yhdessä päättämiä aiheita,

                           ii)

                           osallistua unionin kannan määrittämiseen ja esittää kyseinen kanta erityisedustajan tasolla i alakohdassa tarkoitetuissa neuvotteluissa, ja

                           iii)

                           helpottaa 12 päivänä elokuuta 2008 tehdyn sopimuksen ja sen 8 päivänä syyskuuta 2008 sovittujen täytäntöönpanotoimenpiteiden täytäntöönpanoa;

               e)

               helpottaa luottamusta lisäävien toimien kehittämistä ja toteuttamista koordinoiden jäsenvaltioiden asiantuntemuksen kanssa, kun sellaista on saatavilla ja kun se on tarkoituksenmukaista;

               f)

               avustaa tarvittaessa konfliktin mahdollisen ratkaisun täytäntöönpanoon liittyvien unionin toimien valmistelussa;

               g)

               vahvistaa unionin vuoropuhelua alueen keskeisten toimijoiden kanssa;

               h)

               avustaa unionia Etelä-Kaukasiaa koskevan kokonaisvaltaisen politiikan kehittämisessä edelleen;

               i)

               tässä artiklassa säädettyjen toimien puitteissa vaikuttaa osaltaan unionin ihmisoikeuspolitiikan ja ihmisoikeuksia koskevien unionin suuntaviivojen täytäntöönpanoon erityisesti konfliktialueilla olevien lasten ja naisten osalta etenkin seuraamalla ja käsittelemällä tähän liittyviä tapahtumia.

         4 artikla
   Toimeksiannon toteuttaminen
   1.   Erityisedustaja vastaa toimeksiannon toteuttamisesta korkean edustajan alaisuudessa.
   2.   PTK ylläpitää erityisiä suhteita erityisedustajaan ja toimii tämän ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta tämän toimeksiannon puitteissa sanotun kuitenkaan rajoittamatta korkean edustajan toimivaltaa.
   3.   Erityisedustaja sovittaa toimensa tiiviisti yhteen Euroopan ulkosuhdehallinnon ja sen asiaankuuluvien yksiköiden kanssa.
   5 artikla
   Rahoitus
   1.   Erityisedustajan toimeksiantoon liittyviin menoihin tarkoitettu rahoitusohje 1 päivänä heinäkuuta 2018 alkavalle ja 29 päivänä helmikuuta 2020 päättyvälle kaudelle on 4 340 000 euroa.
   2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
   6 artikla
   Avustajaryhmän perustaminen ja kokoonpano
   1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmän perustamisesta. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmän kulloinenkin kokoonpano.
   2.   Jäsenvaltiot, unionin toimielimet ja Euroopan ulkosuhdehallinto voivat esittää, että henkilöstöä lähetetään työskentelemään erityisedustajan kanssa. Tällaisen lähetetyn henkilöstön palkat maksaa jäsenvaltio, asianomainen unionin toimielin tai Euroopan ulkosuhdehallinto. Myös jäsenvaltioiden unionin toimielimiin tai Euroopan ulkosuhdehallintoon lähettämiä asiantuntijoita voidaan asettaa työskentelemään erityisedustajan kanssa. Sopimussuhteisen kansainvälisen henkilöstön on oltava jäsenvaltioiden kansalaisia.
   3.   Kaikki lähetetyt työntekijät pysyvät hallinnollisesti lähettävän jäsenvaltion, lähettävän unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
   4.   Erityisedustajan henkilöstö sijoitetaan asiaankuuluvien Euroopan ulkosuhdehallinnon yksikköjen tai unionin edustustojen tiloihin, jotta varmistetaan niiden toimien yhtenäisyys ja johdonmukaisuus.
   7 artikla
   Erityisedustajan ja hänen henkilöstönsä erioikeudet ja vapaudet
   Erityisedustajan ja hänen henkilöstönsä jäsenten hoitaman tehtävän loppuun saattamisen ja sujuvan suorittamisen edellyttämät erioikeudet, vapaudet ja muut takuut sovitaan tilanteen mukaan yhdessä vastaanottajamaiden kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.
   8 artikla
   EU:n turvallisuusluokiteltujen tietojen turvallisuus
   Erityisedustajan ja hänen avustajaryhmänsä jäsenten on noudatettava neuvoston päätöksessä 2013/488/EU (2) vahvistettuja turvallisuutta koskevia periaatteita ja vähimmäisvaatimuksia.
   9 artikla
   Tiedonsaanti ja logistiikkatuki
   1.   Jäsenvaltiot, komissio ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.
   2.   Unionin edustustot alueella ja/tai jäsenvaltiot antavat tarvittaessa logistiikkatukea alueella.
   10 artikla
   Turvallisuus
   Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuualueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden edistämiseksi, erityisesti

               a)

               laatimalla Euroopan ulkosuhdehallinnon ohjeisiin perustuvan erityisen turvallisuussuunnitelman, joka käsittää henkilöstön turvalliseen siirtymiseen vastuualueelle ja sen sisällä sekä turvallisuutta vaarantavien tilanteiden hallintaan sovellettavat erityiset fyysiset, organisatoriset ja menettelyä koskevat turvallisuustoimenpiteet, sekä valmius- ja evakuointisuunnitelman;

               b)

               varmistamalla, että unionin ulkopuolelle lähetetyllä koko henkilöstöllä on vastuualueen olosuhteiden edellyttämä korkean riskin kattava vakuutusturva;

               c)

               varmistamalla, että kaikille unionin ulkopuolelle lähetettäville erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon kyseiselle alueelle antamaan riskiluokitukseen perustuva asianmukainen turvallisuuskoulutus;

               d)

               varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla edistymistä koskevan kertomuksen ja toimeksiannon toteuttamista koskevan kertomuksen yhteydessä neuvostolle, korkealle edustajalle ja komissiolle kirjallisia raportteja suositusten täytäntöönpanosta ja muista turvallisuusasioista.

         11 artikla
   Raportointi
   Erityisedustaja raportoi säännöllisin väliajoin suullisesti ja kirjallisesti korkealle edustajalle sekä PTK:lle. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa raportteja ulkoasiainneuvostolle. Perussopimuksen 36 artiklan mukaisesti erityisedustaja voi osallistua tietojen antamiseen Euroopan parlamentille.
   12 artikla
   Koordinointi
   1.   Erityisedustaja edistää unionin toimien yhtenäisyyttä, johdonmukaisuutta ja tehokkuutta ja auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin politiikan tavoitteiden saavuttamiseksi. Jäsenvaltioiden kanssa pyritään yhteistyöhön tarvittaessa. Erityisedustajan toimet sovitetaan yhteen komission toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille.
   2.   Paikan päällä on pidettävä yllä läheisiä suhteita unionin ja jäsenvaltioiden edustustojen päälliköihin. He pyrkivät kaikin tavoin avustamaan erityisedustajaa toimeksiannon toteuttamisessa. Erityisedustaja antaa Georgiassa toteutettavan Euroopan unionin tarkkailuoperaation (EUMM Georgia) johtajalle paikallista poliittista ohjausta toimien tiiviissä yhteistyössä unionin Georgian edustuston päällikön kanssa. Erityisedustaja ja EUMM Georgia -siviilioperaation komentaja kuulevat tarvittaessa toisiaan. Erityisedustajan on myös pidettävä yhteyttä muihin paikan päällä oleviin kansainvälisiin ja alueellisiin toimijoihin.
   13 artikla
   Avustaminen vaatimusten osalta
   Erityisedustaja ja hänen henkilöstönsä auttavat sellaisten tietojen hankkimisessa, joita käytetään vastattaessa aiempien Etelä-Kaukasiaan ja Georgian kriisiä varten nimitettyjen erityisedustajien toimeksiannoista mahdollisesti aiheutuviin vaatimuksiin ja velvoitteisiin, ja antavat tätä varten hallinnollista apua ja oikeuden tutustua asiaankuuluviin asiakirjoihin.
   14 artikla
   Uudelleentarkastelu
   Tämän päätöksen täytäntöönpanoa ja sen johdonmukaisuutta unionin kyseisellä alueella toteuttamien muiden toimien kanssa tarkastellaan säännöllisesti uudelleen. Erityisedustaja antaa neuvostolle, korkealle edustajalle ja komissiolle toimeksiannossa saavutettua edistymistä koskevan kertomuksen viimeistään 31 päivänä lokakuuta 2018 ja kattavan kertomuksen toimeksiannon toteuttamisesta viimeistään 30 päivänä marraskuuta 2019.
   15 artikla
   Voimaantulo
   Tämä päätös tulee voimaan päivänä, jona se hyväksytään.

      Tehty Luxemburgissa 25 päivänä kesäkuuta 2018.

            Neuvoston puolesta

            Puheenjohtaja

         F. MOGHERINI

      (1)  Neuvoston päätös (YUTP) 2017/2071, annettu 13 päivänä marraskuuta 2017, Euroopan unionin erityisedustajan nimittämisestä Etelä-Kaukasiaan ja Georgian kriisiä varten (EUVL L 295, 14.11.2017, s. 55).

      (2)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).


title: Neuvoston päätös (YUTP) 2018/909, annettu 25 päivänä kesäkuuta 2018, PRY-yhteistyön hankkeiden yhteisten hallinnointia koskevien sääntöjen vahvistamisesta

text:
               26.6.2018

               FI

               Euroopan unionin virallinen lehti

               L 161/37

         NEUVOSTON PÄÄTÖS (YUTP) 2018/909,
   annettu 25 päivänä kesäkuuta 2018,
   PRY-yhteistyön hankkeiden yhteisten hallinnointia koskevien sääntöjen vahvistamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 46 artiklan 6 kohdan,
   ottaa huomioon pysyvän rakenteellisen yhteistyön (PRY) ja siihen osallistuvien jäsenvaltioiden luettelon vahvistamisesta 11 päivänä joulukuuta 2017 annetun neuvoston päätöksen (YUTP) 2017/2315 (1),
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 11 päivänä joulukuuta 2017 päätöksen (YUTP) 2017/2315.

               (2)

               Päätöksen 4 artiklan 2 kohdan f alakohdassa säädetään, että neuvosto vahvistaa hankkeille yhteiset hallinnointia koskevat säännöt, joita osallistuvat jäsenvaltiot, jotka ottavat osaa yksittäiseen hankkeeseen, voisivat tarvittaessa mukauttaa kyseistä hanketta varten.

               (3)

               Kuten neuvoston päätöksen (YUTP) 2018/340 (2) johdanto-osan 5 kappaleessa todetaan, johdonmukaisuuden varmistamiseksi kaikkien PRY-yhteistyön hankkeiden toimeenpano perustuu hankkeiden yhteisiin hallinnointia koskeviin sääntöihin, mukaan lukien muun muassa tarvittaessa säännöt tarkkailijoiden asemasta.

               (4)

               Etenemissuunnitelmasta pysyvän rakenteellisen yhteistyön (PRY) täytäntöönpanoa varten 6 päivänä maaliskuuta 2018 annetun neuvoston suosituksen (3) 12 kohdan mukaan neuvoston olisi hyväksyttävä viimeistään kesäkuussa 2018 hankkeille yhteiset hallinnointia koskevat säännöt. Näiden sääntöjen olisi muodostettava kehys, jolla varmistetaan PRY-yhteistyön hankkeiden yhtenäinen ja johdonmukainen toteuttaminen, ja niiden olisi sisällettävä yksityiskohtaisia sääntöjä siitä, että päätöksen (YUTP) 2017/2315 5 artiklan 3 kohdan mukaisesti neuvostolle ilmoitetaan säännöllisesti yksittäisten hankkeiden etenemisestä, ja että neuvosto voi tarpeen mukaan valvoa hankkeiden etenemistä. Tältä osin olisi täsmennettävä paremmin osallistuvien jäsenvaltioiden sekä PRY-yhteistyön sihteeristön, jonka tehtävistä Euroopan ulkosuhdehallinto (EUH), mukaan lukien EU:n sotilasesikunta (EUSE), ja Euroopan puolustusvirasto (EDA) huolehtivat yhdessä, tehtävät ja vastuualueet, mukaan lukien muun muassa tarvittaessa säännöt tarkkailijavaltioiden asemasta. Kehyksen olisi myös annettava osallistujille yleistä ohjausta kunkin hankkeen hallinnointiin soveltuvien järjestelyjen suunnittelussa päätöksen (YUTP) 2017/2315 5 artiklan 3 kohdan mukaisesti. Tässä yhteydessä neuvosto palaa viimeistään kesäkuussa 2018 kysymykseen osallistuvien jäsenvaltioiden koordinointitehtävistä hankkeissa.

               (5)

               Päätöksen (YUTP) 2017/2315 7 artiklassa säädetään, että EUH, EU:n sotilasesikunta (EUSE) mukaan luettuna, ja EDA huolehtivat yhdessä tarvittavista PRY-yhteistyön sihteeristön tehtävistä, ja eritellään tarkemmin näiden toimijoiden rooleja ja vastuita PRY-yhteistyön tukemisessa PRY-yhteistyön hankkeet mukaan lukien.

               (6)

               Päätöksen (YUTP) 2017/2315 4 artiklan 2 kohdan g alakohdan mukaisesti neuvoston olisi hyväksyttävä päätös, jossa vahvistetaan hyvissä ajoin yleiset edellytykset, joiden mukaan kolmansia valtioita voitaisiin poikkeuksellisesti kutsua osallistumaan yksittäisiin hankkeisiin kyseisen päätöksen 9 artiklan, erityisesti 9 artiklan 1 kohdan, mukaisesti sekä 6 päivänä maaliskuuta 2018 annetun neuvoston suosituksen 13 kohdan mukaisesti.

               (7)

               Neuvoston olisi näin ollen hyväksyttävä päätös PRY-yhteistyön hankkeiden yhteisten hallinnointia koskevien sääntöjen vahvistamisesta,

         ON HYVÄKSYNYT TÄMÄN PÄÄTÖKSEN:
   1 artikla
   Määritelmä
   Tässä päätöksessä ”hankkeen jäsenillä” tarkoitetaan osallistuvia jäsenvaltioita, jotka ottavat osaa PRY-yhteistyön hankkeeseen.
   2 artikla
   Neuvoston tiedottaminen ja valvonta
   1.   Kunkin vuoden marraskuuhun mennessä neuvosto tarkastelee uudelleen päätöstä (YUTP) 2018/340 ja saattaa sen tarvittaessa ajan tasalle. Kunkin hankkeen ajan tasalle saatettu luettelo hankkeen jäsenistä, joka koostuu hanke-ehdotuksen toimittaneista sekä niistä, jotka on hyväksytty mukaan hankkeeseen päätöksen (YUTP) 2017/2315 5 artiklan 2 kohdan mukaisesti, julkaistaan yhdessä tällaisen ajan tasalle saatetun neuvoston päätöksen kanssa.
   2.   Hankkeen jäsenten on tiedotettava neuvostolle asianmukaisesti kerran vuodessa PRY-yhteistyön hankkeidensa etenemisestä. Tätä varten hankkeen jäsenten on hankekoordinaattoreidensa välityksellä raportoitava PRY-yhteistyön sihteeristölle PRY-yhteistyön hankkeidensa edistymisestä käyttäen 6. maaliskuuta 2018 annetun neuvoston suosituksen 11 kohdassa tarkoitettua PRY-yhteistyön hankkeiden kuvausmallia yhteisen sähköisen työtilan välityksellä. Näiden raporttien on sisällettävä yhteen kootut tiedot hankkeen täytäntöönpanon edistymisestä, sen etenemissuunnitelmasta, tavoitteista ja välitavoitteista sekä siitä, miten sillä edistetään asiaankuuluvien tiukempien sitoumusten täyttämistä. Neuvoston päätöksen 2013/488/EU (4) mukaisesti hankkeen jäsenet voivat sopia toimitettavien tietojen olennaisten osien turvallisuusluokituksesta.
   PRY-yhteistyön sihteeristö julkaisee ilmoituksen, jonka jälkeen hankekoordinaattoreilla on kuusi viikkoa aikaa laatia raportti, ja kerää yhteen kootut tiedot PRY-yhteistyön hankkeista toimittaakseen ne edelleen neuvostolle. Tiedot toimitetaan neuvostolle periaatteessa ennen korkean edustajan PRY-yhteistyöstä antamaa vuosikertomusta ottaen huomioon 6 päivänä maaliskuuta 2018 annetun neuvoston suosituksen 14, 15 ja 16 kohta.
   3.   Hankkeen jäsenten on neuvoston pyynnöstä toimitettava hankekoordinaattorien välityksellä lisätietoja tietyistä yksittäisistä hankkeista 2 kohdassa tarkoitettujen säännöllisesti toimitettavien tietojen lisäksi.
   4.   Osallistuvien jäsenvaltioiden on kansallisten täytäntöönpanosuunnitelmiensa kautta toimitettava tiedot myös omasta panoksestaan niihin PRY-yhteistyön hankkeisiin, joihin ne osallistuvat; päätöksen (YUTP) 2017/2315 3 artiklan 2 kohdan mukaisesti suunnitelmia on tarkasteltava uudelleen vuosittain ja ne on saatettava tarvittaessa ajan tasalle.
   5.   Hankekoordinaattorien on hyödynnettävä yhteistä sähköistä työtilaa muusta asiaankuuluvasta edistymisestä ja hankkeeseen liittyvistä muutoksista raportoimiseen, mukaan lukien uusien hankkeen jäsenten ja tarkkailijoiden hyväksyminen sekä näiden hyväksymispäivä. Yhteistä sähköistä työtilaa on käytettävä siten, että varmistetaan toimitettavien tietojen avoimuus kaikille osallistuville jäsenvaltioille.
   3 artikla
   PRY-yhteistyön sihteeristö
   Päätöksen (YUTP) 2017/2315 7 artiklan mukaisesti ja täyttääkseen tehtävänsä PRY-yhteistyön sihteeristö

               a)

               toimii unionin puitteissa keskitettynä yhteyspisteenä kaikissa PRY-asioissa;

               b)

               toimii myös kaikkien osallistuvien jäsenvaltioiden keskitettynä yhteyspisteenä asiaankuuluvien tietojen jakamista varten hyödyntäen toimivaa sähköpostiosoitetta ja yhteistä sähköistä työtilaa. PRY-yhteistyön sihteeristö jakelee myös asiakirjansa yhteisen sähköisen työtilan kautta;

               c)

               tarjoaa PRY-yhteistyön hanke-ehdotusten arviointiin liittyviä tuki- ja koordinointitoimintoja ja edistää osallistuvien jäsenvaltioiden toimittamien, hankkeiden arvioinnin ja neuvostolle raportoinnin edellyttämien tietojen toimittamisen toteutumista jäsennellysti;

               d)

               tukee pyynnöstä osallistuvia jäsenvaltioita, jotka aikovat ehdottaa hanketta, kun nämä ilmoittavat asiasta muille osallistuville jäsenvaltioille. Päätöksen (YUTP) 2017/2315 5 artiklan 2 kohdan mukaisesti tällaiset tiedot on toimitettava oikea-aikaisesti tuen saamiseksi ja jotta kiinnostuneille osallistuville jäsenvaltioille annettaisiin mahdollisuus liittyä ehdotuksen toimittamiseen yhdessä;

               e)

               tukee hankkeen jäseniä, kun ne esittävät tilannekatsauksia hankkeistaan asiaankuuluvissa neuvoston valmistelevissa elimissä ja tarvittaessa EDAn puitteissa;

               f)

               toimittaa EUH:n asiaankuuluville yksiköille, EUSE mukaan lukien, ja EDAlle hankkeen jäseniltä saadut pyynnöt tukea näiden hankkeita ja niiden täytäntöönpanoa.

         4 artikla
   Hankkeen jäsenet
   1.   Päätöksen (YUTP) 2017/2315 5 artiklan 3 kohdan mukaan hankkeen jäsenten on sovittava keskenään yksimielisesti yhteistyönsä järjestelyistä ja laajuudesta sekä hankkeen hallinnoinnista.
   2.   Järjestelyihin voivat sisältyä hankkeeseen osallistumisen edellyttämät panokset ja sen vaatimukset, hankkeen päätöksentekomenettelyt, ehdot, joita sovelletaan hankkeesta luopumiseen tai muiden osallistuvien jäsenvaltioiden hankkeeseen liittymiseen, sekä tarkkailija-asemaa koskevat säännökset. Nämä järjestelyt voivat kattaa myös 7 artiklassa tarkoitettuja asioita.
   3.   Päätöksen (YUTP) 2017/2315 5 artiklan 2 kohdan mukaisesti hankkeen jäsenet voivat yksimielisesti sopia keskenään muiden osallistuvien jäsenvaltioiden hyväksymisestä hankkeeseen näiden pyynnöstä. Niiden on ilmoitettava neuvostolle uusien jäsenten hyväksymisestä.
   4.   Hankkeen jäsenet voivat yksimielisesti sopia keskenään, että tietyt, esimerkiksi hallinnollisiin asioihin liittyvät päätökset tehdään erilaisten äänestyssääntöjen mukaisesti.
   5.   Hankkeen jäsenten on osallistuttava hankkeeseen omilla resursseillaan ja asiantuntemuksellaan. Hankkeen laajuudesta riippuen kunkin hankkeen jäsenen on määritettävä oma panoksensa, johon voi kuulua henkilö- ja taloudellisia resursseja, asiantuntemusta, välineistöä tai luontoissuorituksia. Näiden panosten on tuettava hankkeen tavoitteen saavuttamista ja niillä on oltava vaikutus hankkeeseen.
   6.   Hankkeen jäsenten on pyrittävä suunnittelemaan kukin hanke siten, että varmistetaan tulosten ja aikataulujen johdonmukaisuus muiden PRY-yhteistyön hankkeiden kanssa, sekä siten, että hanke on johdonmukainen muissa asiaankuuluvissa institutionaalisissa puitteissa kehitettävien aloitteiden kanssa varmistaen samalla avoimuuden ja osallistavuuden sekä välttäen tarpeetonta päällekkäisyyttä.
   7.   Osallistuvien jäsenvaltioiden tiukempien sitoumusten mukaisesti hankkeen jäsenten on pyrittävä tarjoamaan käyttökelpoisia joukkoja ja voimavaroja, etenkin sellaisia, jotka ovat hyvin varusteltuja, koulutettuja ja yhteentoimivia, joilla on tarvittavat rakenteet, varusteet ja varaosat ja jotka pystyvät siirtymään operaatioalueelle, toteuttamaan operaation ja ylläpitämään sitä.
   8.   Jokainen hankkeen jäsen osoittaa kansallisen yhteyspisteen kullekin PRY-yhteistyön hankkeelle, johon se osallistuu.
   5 artikla
   Hankekoordinaattorit
   1.   Kunkin PRY-yhteistyön hankkeen jäsenten on nimettävä ja osoitettava keskuudestaan yksi tai useampi hankekoordinaattori, joiden on suoritettava koordinointitehtäviä. Periaatteessa hankkeen alullepanijat voivat ottaa koordinaattorin tehtävät.
   2.   Hankekoordinaattorit muun muassa

               a)

               saattavat ajan tasalle vähintään kerran vuodessa hanketta koskevat tiedot PRY-yhteistyön sihteeristön luomassa yhteisessä sähköisessä työtilassa PRY-yhteistyön hankkeiden kuvausmallin pohjalta;

               b)

               helpottavat yhteistyötä hankkeen jäsenten välillä sekä tarvittaessa muiden asiaankuuluvien PRY-yhteistyön hankkeiden hankekoordinaattorien kanssa ja toimivat keskuspisteenä hankkeeseen liittyvien kysymysten osalta;

               c)

               voivat tukea 4 artiklassa tarkoitettujen hankkeeseen sovellettavien järjestelyjen kehittämistä sekä tarvittavaa hankedokumentaatiota raportointi mukaan lukien. Tätä varten hankekoordinaattorit voivat hyödyntää osallistuville jäsenvaltioille EDAn puitteissa tarjottuja hankehallinnoinnin tukivälineitä;

               d)

               edistävät tarvittaessa sitä, että hankkeen puitteissa kehitettävillä voimavaroilla pyritään ratkaisemaan voimavarojen kehittämissuunnitelmassa ja puolustuksen koordinoidussa vuotuisessa tarkastelussa todetut puutteet, sekä edistävät tiukempien sitoumusten täyttämistä myös vaativimpien operaatioiden osalta ja edistävät unionin tavoitetason saavuttamista.

         3.   Hankkeen jäsenet voivat sopia keskenään hankekoordinaattorin tehtäviä ja velvollisuuksia koskevista lisäjärjestelyistä hankkeen erityispiirteet huomioon ottaen. Erityisesti, jos hankkeen jäsenet sopivat hankekoordinaattorin roolin osoittamisesta keskuudestaan useammalle jäsenelle, PRY-yhteistyön sihteeristön suuntaan on säilytettävä keskitetty yhteyspiste.
   6 artikla
   Tarkkailijat
   1.   Hankkeen jäsenet voivat sopia keskenään siitä, että muiden osallistuvien jäsenvaltioiden sallitaan osallistua hankkeeseen tarkkailijoina.
   2.   Osallistuvat jäsenvaltiot voivat periaatteessa toimia tarkkailijoina ainoastaan tiettyjen ehtojen mukaisesti, jotka koskevat myös tarkkailija-aseman kestoa ja jotka projektin jäsenet määrittelevät kunkin hankkeen erityispiirteet huomioon ottaen. Hankekoordinaattorien on toimitettava nämä ehdot pyynnöstä.
   3.   Hankkeen jäsenet voivat sopia keskenään tarkkailija-asemaan sovellettavista erityisjärjestelyistä, joissa otetaan huomioon hankkeen erityispiirteet ja sen eri kehitysvaiheet.
   4.   Tarkkailijoilla ei ole velvollisuutta osallistua hankkeeseen omilla resursseillaan ja asiantuntemuksellaan. Ne voivat pyrkiä hankkeen jäseniksi myöhemmässä vaiheessa ilman että hankkeen täytäntöönpanon edistyminen hidastuu.
   7 artikla
   Muut hankkeiden järjestelyjen kattamat asiat
   1.   Järjestelyihin, joista kunkin PRY-yhteistyön hankkeen jäsenet voivat sopia keskenään, tarvittaessa kirjallisesti, päätöksen (YUTP) 2017/2315 5 artiklan 3 kohdan panemiseksi täytäntöön, sisältyvät muun muassa kaikki seuraavat alat tai joitain niistä:

               —

               hankkeen jäsenten kokousten valmistelu, puheenjohtajuus ja koordinointi;

               —

               roolien ja velvollisuuksien jakaminen hankkeen jäsenten kesken;

               —

               tarvittaessa komission kutsuminen osallistumaan hankkeen käsittelyyn;

               —

               budjetti- ja rahoitussäännöt;

               —

               tarkkailijoiden läsnäolo hankkeen käsittelyssä;

               —

               säännöt, joita sovelletaan, jos hankkeen jäsen päättää luopua hankkeesta, mukaan lukien oikeudelliset ja taloudelliset näkökohdat, tai jos osallistuva jäsenvaltio pyrkii liittymään mukaan hankkeeseen;

               —

               niiden tapausten määrittely, joissa hankkeen jäsenet voivat pyytää EUH:n, EUSE mukaan lukien, ja EDAn tukea;

               —

               erittelyt, hankintastrategia, hankehallinnoinnin tukirakenteen valinta sekä teollisuusyritysten valinta. Tältä osin hankkeen jäsenet voivat sopia keskenään käyttävänsä EDAn käyttämiä hankehallinnointivälineitä, kuten hankkeiden järjestelyjä, yhteisiä henkilöstötavoitteita, yhteisiä henkilöstövaatimuksia tai liiketoimintamalleja.

         2.   Hankkeen jäsenet voivat yksimielisesti sopia keskenään tekevänsä päätöksiä edellä mainituista asioista 4 artiklan 4 kohdan mukaisesti.
   8 artikla
   Hankkeen puitteissa kehitetyt joukot ja voimavarat
   Hankkeen jäsenet voivat käyttää PRY-yhteistyön hankkeen puitteissa kehitettyjä joukkoja ja voimavaroja yksin, tai niitä voidaan tarvittaessa käyttää yhteisesti Euroopan unionin sekä YK:n, Naton tai muiden kehysten toteuttamien toimien yhteydessä.
   9 artikla
   Uudelleentarkastelu
   Tätä päätöstä tarkastellaan uudelleen 31 päivään joulukuuta 2020 mennessä.
   Tätä päätöstä mukautetaan tarvittaessa kolmansien valtioiden yksittäisiin hankkeisiin osallistumisen yleisten edellytysten ottamiseksi huomioon, mistä päättää neuvosto päätöksen (YUTP) 2017/2315 4 artiklan 2 kohdan g alakohdan ja 9 artiklan 1 kohdan mukaisesti.
   10 artikla
   Voimaantulo
   Tämä päätös tulee voimaan päivänä, jona se hyväksytään.

      Tehty Luxemburgissa 25 päivänä kesäkuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 331, 14.12.2017, s. 57.

      (2)  Neuvoston päätös (YUTP) 2018/340, annettu 6 päivänä maaliskuuta 2018, PRY-yhteistyössä kehitettävien hankkeiden luettelosta (EUVL L 65, 8.3.2018, s. 24).

      (3)  EUVL C 88, 8.3.2018, s. 1.

      (4)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).


title: Neuvoston päätös (YUTP) 2018/905, annettu 25 päivänä kesäkuuta 2018, Afrikan sarven alueelle nimitetyn Euroopan unionin erityisedustajan toimeksiannon jatkamisesta

text:
               26.6.2018

               FI

               Euroopan unionin virallinen lehti

               L 161/16

         NEUVOSTON PÄÄTÖS (YUTP) 2018/905,
   annettu 25 päivänä kesäkuuta 2018,
   Afrikan sarven alueelle nimitetyn Euroopan unionin erityisedustajan toimeksiannon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 8 päivänä joulukuuta 2011 päätöksen 2011/819/YUTP (1), jolla Alexander RONDOS nimitettiin Euroopan unionin erityisedustajaksi, jäljempänä ’erityisedustaja’, Afrikan sarven alueelle. Erityisedustajan toimeksianto päättyy 20 päivänä kesäkuuta 2018.

               (2)

               Erityisedustajan toimeksiantoa olisi jatkettava 20 kuukaudella.

               (3)

               Erityisedustaja toteuttaa toimeksiantonsa tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin erityisedustaja
   1.   Jatketaan Alexander RONDOSin toimeksiantoa Afrikan sarven alueelle nimitettynä erityisedustajana 29 päivään helmikuuta 2020. Neuvosto voi poliittisten ja turvallisuusasioiden komitean (PTK) ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, arvioinnin perusteella päättää, että erityisedustajan toimeksianto päätetään aikaisemmin.
   2.   Erityisedustajan toimeksiannon osalta Afrikan sarven alueella tarkoitetaan Djiboutin tasavaltaa, Eritrean valtiota, Etiopian demokraattista liittotasavaltaa, Kenian tasavaltaa, Somalian liittotasavaltaa, Sudanin tasavaltaa, Etelä-Sudanin tasavaltaa ja Ugandan tasavaltaa. Sellaisten asioiden osalta, joilla on laajempia alueellisia vaikutuksia, erityisedustaja pitää tarvittaessa yllä suhteita Afrikan sarven alueen ulkopuolisiin maihin ja alueellisiin yhteisöihin.
   2 artikla
   Politiikan tavoitteet
   1.   Erityisedustajan toimeksianto perustuu unionin Afrikan sarven aluetta koskevan politiikan tavoitteisiin, sellaisina kuin ne on esitetty kesäkuussa 2016 hyväksytyssä EU:n globaalistrategiassa, 14 päivänä marraskuuta 2011 hyväksytyissä Afrikan sarvea koskevissa strategisissa puitteissa, 26 päivänä lokakuuta 2015 hyväksytyssä Afrikan sarvea koskevassa alueellisessa toimintasuunnitelmassa 2015–2020 ja asiaan liittyvissä neuvoston päätelmissä; tavoitteena on edistää aktiivisesti alueellisia ja kansainvälisiä pyrkimyksiä rauhanomaisen rinnakkaiselon sekä kestävän rauhan, turvallisuuden ja kehityksen aikaansaamiseksi alueen maiden sisällä ja niiden kesken. Erityisedustaja myös pyrkii edistämään Afrikan sarven aluetta koskevan unionin monitahoisen sitoumuksen laadun, intensiteetin, vaikutuksen ja näkyvyyden parantamista.
   2.   Poliittisia tavoitteita, joita erityisedustaja pyrkii edistämään, ovat muun muassa:

               a)

               Afrikan sarven vakauttamisen jatkaminen laajempi alueellinen dynamiikka huomioon ottaen;

               b)

               konfliktien ratkaiseminen erityisesti Somaliassa, Etelä-Sudanissa ja Sudanissa sekä alueen maiden mahdollisten keskinäisten tai sisäisten konfliktien estäminen ja niistä varoittaminen aikaisessa vaiheessa;

               c)

               alueellisen yhteistyön tukeminen politiikan, turvallisuuden ja talouden aloilla; erityisesti unionin ja Afrikan sarven alueen maiden yhteistyöjärjestön (IGAD) uuden poliittisen sitoumuksen puitteissa;

               d)

               Afrikan sarven alueelta peräisin olevien ja siellä liikkuvien eri ryhmistä koostuvien muuttovirtojen hallinnan parantaminen kiinnittämällä huomiota myös tällaisten virtojen perimmäisiin syihin ja niiden humanitäärisiin näkökohtiin;

               e)

               turvallisuus Punaisenmeren alueella.

         3 artikla
   Toimeksianto
   1.   Afrikan sarven aluetta koskevien unionin politiikan tavoitteiden saavuttamiseksi erityisedustajan toimeksiantona on

               a)

               strategiakehyksen ja siihen liittyvän alueellisen toimintasuunnitelman perusteella pitää yllä suhteita alueen kaikkiin asianomaisiin sidosryhmiin, hallituksiin, alueellisiin viranomaisiin, kansainvälisiin ja alueellisiin järjestöihin, kansalaisyhteiskuntaan ja maastaan pois muuttaneisiin unionin tavoitteiden edistämiseksi ja unionin roolia alueella koskevan ymmärryksen lisäämiseksi;

               b)

               laajempaan alueelliseen vakauteen, myös Punaisen meren ja läntisen Intian valtameren alueiden sekä Somaliassa toteutettavan Afrikan unionin operaation (AMISOM) rahoituksen osalta, liittyvien kysymysten ratkaisemiseksi pitää yllä suhteita tärkeimpiin alueen ulkopuolisiin toimijoihin, joilla on vaikutusvaltaa Afrikan sarven alueella. Tällaisiin yhteyksiin kuuluvat kahdenväliset suhteet Amerikan yhdysvaltojen, Persianlahden maiden, Egyptin, Turkin ja Kiinan kanssa, alueelliset yhteydet Persianlahden yhteistyöneuvoston kanssa sekä vuorovaikutus muiden asianosaisiksi tulevien toimijoiden kanssa;

               c)

               edustaa tarvittaessa unionia asiaan liittyvillä kansainvälisillä foorumeilla ja varmistaa unionin kriisinhallinnalle sekä konfliktinratkaisulle ja -estolle antaman tuen näkyvyys;

               d)

               rohkaista ja tukea tehokasta poliittista ja turvallisuusyhteistyötä sekä taloudellista yhdentymistä alueella Afrikan unionin (AU) ja alueellisten järjestöjen, etenkin IGADin, kanssa solmittujen unionin kumppanuuksien avulla; osallistua EU:n ja IGADin ministerikokousten sekä EU:n ja IGADin jäsenvaltioiden kesken järjestettävien epävirallisten ministerikokousten seurantaan;

               e)

               seurata poliittista kehitystä alueella ja edistää aluetta koskevan unionin politiikan kehittämistä konkreettisten toimintaehdotusten laatimiseksi, myös siltä osin kuin kyse on Eritreasta, Etiopiasta, Somaliasta, Sudanista, Etelä-Sudanista, Djiboutin ja Eritrean rajariidasta, Etiopian ja Eritrean rajariidasta, Algerin sopimuksen täytäntöönpanosta, Niiliä koskevasta kiistasta ja muista alueen huolenaiheista, jotka vaikuttavat sen turvallisuuteen, vakauteen ja vaurauteen;

               f)

               siltä osin kuin kyse on Somaliasta, sovittaen toimintansa tiiviisti yhteen Somaliassa sijaitsevan unionin edustuston päällikön ja asiaankuuluvien alueellisten ja kansainvälisten kumppaneiden kanssa, Somaliaan nimitetty Yhdistyneiden kansakuntien (YK) pääsihteerin erityisedustaja, AU ja IGAD mukaan luettuina, edistää edelleen aktiivisesti toimia ja aloitteita, jotka johtavat vakauttamisen jatkumiseen Somaliassa, erityisesti liittovaltion muodostamisprosessin valmiiksi saattamista ja siirtymävaihetta koskevan suunnitelman täytäntöönpanoa kannustaakseen vastuun asteittaiseen siirtämiseen AMISOMilta Somalian hallitukselle ja instituutioille. Lisäksi erityisedustaja tukee edelleen Somalian turvallisuusalan kehittämistä muun muassa alueella toteutettavien unionin yhteisen turvallisuus- ja puolustuspolitiikan operaatioiden avulla sekä pyrkii tiiviissä yhteistyössä jäsenvaltioiden kanssa siihen, että kansainväliset lahjoittajat koordinoivat toimintansa paremmin Somalian turvallisuusalan tukemiseksi;

               g)

               siltä osin kuin kyse on Sudanista, toimien tiiviissä yhteistyössä Khartumissa sijaitsevan unionin edustuston ja Addis Abebassa sijaitsevan unionin AU:n edustuston päälliköiden kanssa edistää unionin Sudania koskevan politiikan johdonmukaisuutta ja tehokkuutta sekä tukea poliittisten ratkaisujen etsimistä Darfurin sekä Etelä-Kordofanin ja Sinisen Niilin alueiden tilanteeseen ja kansallisen sovinnon aikaansaamista kokonaisvaltaisen poliittisen prosessin avulla myös vuonna 2020 pidettäviksi kaavailtuja vaaleja silmällä pitäen. Tältä osin erityisedustaja myötävaikuttaa kansainvälisen lähestymistavan yhdenmukaisuuteen AU:n ja erityisesti AU:ssa toimivan Sudanin ja Etelä-Sudanin korkean tason täytäntöönpanoryhmän, YK:n ja muiden johtavien alueellisten ja kansainvälisten sidosryhmien kanssa pitäen mielessä, että myös Sudanin ja Etelä-Sudanin rauhanomaista rinnakkaiseloa on tuettava erityisesti panemalla täytäntöön Addis Abeban sopimukset ja ratkaisemalla kokonaisvaltaisen rauhansopimuksen jälkeen vielä avoinna olevat kysymykset;

               h)

               siltä osin kuin kyse on Etelä-Sudanista, pitää Etelä-Sudanin konfliktin ratkaisemista koskevan sopimuksen ja korkean tason elvytysfoorumiin liittyvän prosessin pohjalta edelleen yllä suhteita alueellisella tasolla erityisesti YK:hon, AU:hun, IGADiin, Etelä-Sudanin naapurimaihin ja muihin johtaviin kansainvälisiin kumppaneihin, jotta varmistetaan lisäkonfliktien ehkäisy ja uskottavan sopimuksen täytäntöönpano. Erityisedustaja tekee tältä osin tiivistä yhteistyötä Jubassa sijaitsevan unionin edustuston ja Addis Abebassa sijaitsevan unionin AU:n edustuston päälliköiden kanssa;

               i)

               tutkia rajat ylittäviä haasteita, erityisesti muuttoliikkeeseen liittyviä haasteita, ja käydä pyynnöstä muuttoliikettä koskevaa vuoropuhelua asiaankuuluvien sidosryhmien kanssa sekä myötävaikuttaa yleisemmin muuttoliikettä ja pakolaisia koskevaan unionin politiikkaan kyseisen alueen osalta unionin poliittisten prioriteettien mukaisesti yhteistyön lisäämiseksi, palauttaminen ja takaisinotto mukaan lukien;

               j)

               seurata tiiviisti muita Afrikan sarven alueeseen vaikuttavia rajatylittäviä haasteita, joita ovat ennen kaikkea radikalisoituminen ja terrorismi mutta myös meriturvallisuus ja merirosvous, järjestäytynyt rikollisuus, aseiden, luonnonvaraisista eläimistä ja kasveista saatavien tuotteiden, huumausaineiden ja muiden tavaroiden salakuljetus ja laiton kauppa sekä humanitaaristen kriisien mahdolliset poliittiset vaikutukset ja turvallisuusvaikutukset;

               k)

               edistää humanitaarisen avun perillepääsyä koko alueella;

               l)

               osallistua yhteistyössä ihmisoikeuksista vastaavan erityisedustajan kanssa neuvoston päätöksen 2011/168/YUTP (2) täytäntöönpanoon ja unionin ihmisoikeuspolitiikan toteuttamiseen, mukaan lukien ihmisoikeuksia koskevat EU:n suuntaviivat, erityisesti EU:n suuntaviivat lapsista aseellisissa selkkauksissa ja EU:n suuntaviivat naisiin kohdistuvan väkivallan ja kaikkien naisiin kohdistuvien syrjintämuotojen torjunnasta, sekä Yhdistyneiden kansakuntien turvallisuusneuvoston päätöslauselmaa 1325 (2000) koskevan unionin politiikan toteuttamiseen, myös seuraamalla kehitystä ja raportoimalla siitä sekä laatimalla tältä osin suosituksia.

         2.   Toimeksiannon toteuttamiseksi erityisedustaja muun muassa

               a)

               tarvittaessa antaa neuvoja ja raportoi unionin kantojen määrittelystä kansainvälisillä foorumeilla voidakseen ennakoivasti edistää Afrikan sarven aluetta koskevaa kokonaisvaltaista unionin toimintapolitiikkaa;

               b)

               valvoo yleisesti kaikkia unionin toimia.

         4 artikla
   Toimeksiannon toteuttaminen
   1.   Erityisedustaja vastaa toimeksiannon toteuttamisesta korkean edustajan alaisuudessa.
   2.   PTK ylläpitää erityisiä suhteita erityisedustajaan ja toimii erityisedustajan ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta hänen toimeksiantonsa puitteissa, sanotun kuitenkaan rajoittamatta korkean edustajan valtuuksia.
   3.   Erityisedustaja sovittaa toimensa tiiviisti yhteen Euroopan ulkosuhdehallinnon ja sen asiaankuuluvien yksiköiden kanssa.
   4.   Erityisedustaja toimii ensisijaisesti alueella varmistaen samalla säännöllisen läsnäolon myös Euroopan ulkosuhdehallinnon päätoimipaikassa.
   5 artikla
   Rahoitus
   1.   Erityisedustajan toimeksiantoon liittyviin menoihin tarkoitettu rahoitusohje on 1 päivänä heinäkuuta 2018 alkavalla ja 29 päivänä helmikuuta 2020 päättyvällä kaudella 4 295 000 euroa.
   2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
   6 artikla
   Avustajaryhmän perustaminen ja kokoonpano
   1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmän perustamisesta. Avustajaryhmällä on oltava asiantuntemusta toimeksiantoon kuuluvista poliittisista ja turvallisuuteen liittyvistä erityiskysymyksistä, mukaan lukien sukupuolikysymykset. Erityisedustajan on viipymättä ja säännöllisesti ilmoitettava neuvostolle ja komissiolle avustajaryhmän kulloinenkin kokoonpano.
   2.   Jäsenvaltiot, unionin toimielimet ja Euroopan ulkosuhdehallinto voivat esittää, että niiden henkilöstöä lähetetään työskentelemään erityisedustajan kanssa. Tällaisen lähetetyn henkilöstön palkat maksaa jäsenvaltio, asianomainen unionin toimielin tai Euroopan ulkosuhdehallinto. Myös jäsenvaltioiden unionin toimielimiin tai Euroopan ulkosuhdehallintoon lähettämiä asiantuntijoita voidaan asettaa työskentelemään erityisedustajan kanssa. Sopimussuhteisen kansainvälisen henkilöstön on oltava jäsenvaltioiden kansalaisia.
   3.   Kaikki lähetetyt työntekijät pysyvät hallinnollisesti lähettävän jäsenvaltion, lähettävän unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
   4.   Erityisedustajan henkilöstö sijoitetaan asiaankuuluvien Euroopan ulkosuhdehallinnon yksiköiden tai unionin edustustojen tiloihin, jotta varmistetaan niiden toimien yhtenäisyys ja johdonmukaisuus.
   7 artikla
   Erityisedustajan ja hänen henkilöstönsä erioikeudet ja vapaudet
   Erityisedustajan ja hänen henkilöstönsä jäsenten tehtävän loppuun saattamisen ja sujuvan suorittamisen edellyttämistä erioikeuksista, vapauksista ja muista takuista sovitaan tilanteen mukaan yhdessä vastaanottajamaiden kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.
   8 artikla
   EU:n turvallisuusluokiteltujen tietojen turvallisuus
   Erityisedustajan ja hänen avustajaryhmänsä jäsenten on noudatettava neuvoston päätöksessä 2013/488/EU (3) vahvistettuja turvallisuutta koskevia periaatteita ja vähimmäisvaatimuksia.
   9 artikla
   Tiedonsaanti ja logistiikkatuki
   1.   Jäsenvaltiot, komissio, Euroopan ulkosuhdehallinto ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.
   2.   Unionin edustustot alueella ja/tai jäsenvaltiot antavat tarvittaessa logistiikkatukea alueella.
   10 artikla
   Turvallisuus
   Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuualueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden edistämiseksi, erityisesti:

               a)

               laatimalla Euroopan ulkosuhdehallinnon ohjeisiin perustuvan erityisen turvallisuussuunnitelman, joka käsittää henkilöstön turvalliseen siirtymiseen vastuualueelle ja sen sisällä sekä turvallisuutta vaarantavien tilanteiden hallintaan sovellettavat erityiset fyysiset, organisatoriset ja menettelyä koskevat turvallisuustoimenpiteet, sekä valmius- ja evakuointisuunnitelman;

               b)

               varmistamalla, että unionin ulkopuolelle lähetetyllä koko henkilöstöllä on vastuualueen olosuhteiden edellyttämä korkean riskin kattava vakuutusturva;

               c)

               varmistamalla, että kaikille unionin ulkopuolelle lähetettäville erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon kyseiselle alueelle antamaan riskiluokitukseen perustuva asianmukainen turvallisuuskoulutus;

               d)

               varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla toimeksiannossa saavutettua edistymistä koskevan kertomuksen ja toimeksiannon toteuttamista koskevan kertomuksen yhteydessä neuvostolle, korkealle edustajalle ja komissiolle kirjallisia raportteja suositusten täytäntöönpanosta ja muista turvallisuusasioista.

         11 artikla
   Raportointi
   Erityisedustaja raportoi säännöllisin väliajoin suullisesti ja kirjallisesti korkealle edustajalle sekä PTK:lle. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa raportteja ulkoasiainneuvostolle. Erityisedustaja voi osallistua tietojen antamiseen Euroopan parlamentille perussopimuksen 36 artiklan mukaisesti.
   12 artikla
   Koordinointi
   1.   Erityisedustaja edistää unionin toimien yhtenäisyyttä, johdonmukaisuutta ja tehokkuutta sekä auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin politiikan tavoitteiden saavuttamiseksi. Jäsenvaltioiden kanssa pyritään yhteistyöhön tarvittaessa. Erityisedustajan toimet koordinoidaan unionin edustustojen ja komission toimien kanssa. Erityisedustaja tiedottaa säännöllisesti toiminnastaan alueella sijaitseville jäsenvaltioiden ja unionin edustustoille.
   2.   Paikan päällä pidetään yllä läheisiä suhteita asianomaisiin jäsenvaltioiden ja unionin edustustojen päälliköihin. Näiden on kaikin tavoin pyrittävä avustamaan erityisedustajaa toimeksiannon toteuttamisessa. Erityisedustaja antaa EUNAVFOR Atalantan joukkojen komentajalle, EUTM Somalian operaation komentajalle ja EUCAP Somalian operaation johtajalle paikallista poliittista ohjausta koordinoiden toimensa tiiviisti asiaankuuluvien unionin edustustojen kanssa. Erityisedustaja, EU-operaatioiden komentajat ja siviilioperaation komentaja kuulevat toisiaan tarvittaessa.
   3.   Erityisedustaja tekee tiiviisti yhteistyötä asianomaisten maiden viranomaisten, YK:n, AU:n, IGADin, muiden kansallisten, alueellisten ja kansainvälisten sidosryhmien sekä alueen kansalaisyhteiskunnan kanssa.
   13 artikla
   Avustaminen vaatimusten osalta
   Erityisedustaja ja hänen henkilöstönsä avustavat sellaisten tietojen hankkimisessa, joita käytetään vastattaessa aiempien Sudaniin (ja Etelä-Sudaniin) nimitettyjen erityisedustajien toimeksiannoista mahdollisesti aiheutuviin vaatimuksiin ja velvoitteisiin, ja antavat tätä varten hallinnollista apua ja oikeuden tutustua asiaankuuluviin asiakirjoihin.
   14 artikla
   Uudelleentarkastelu
   Tämän päätöksen täytäntöönpanoa ja sen johdonmukaisuutta unionin kyseisellä alueella toteuttamien muiden toimien kanssa tarkastellaan säännöllisesti uudelleen. Erityisedustaja antaa neuvostolle, korkealle edustajalle ja komissiolle toimeksiannossa saavutettua edistymistä koskevan kertomuksen viimeistään 31 päivänä lokakuuta 2018 ja kattavan kertomuksen toimeksiannon toteuttamisesta viimeistään 30 päivänä marraskuuta 2019.
   15 artikla
   Voimaantulo
   Tämä päätös tulee voimaan päivänä, jona se hyväksytään.

      Tehty Luxemburgissa 25 päivänä kesäkuuta 2018.

            Neuvoston puolesta

            Puheenjohtaja

         F. MOGHERINI

      (1)  Neuvoston päätös 2011/819/YUTP, annettu 8 päivänä joulukuuta 2011, Euroopan unionin erityisedustajan nimittämisestä Afrikan sarven alueelle (EUVL L 327, 9.12.2011, s. 62).

      (2)  Neuvoston päätös 2011/168/YUTP, annettu 21 päivänä maaliskuuta 2011, Kansainvälisestä rikostuomioistuimesta ja yhteisen kannan 2003/444/YUTP kumoamisesta (EUVL L 76, 22.3.2011, s. 56).

      (3)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).


title: Neuvoston päätös (YUTP) 2018/908, annettu 25 päivänä kesäkuuta 2018, Bosnia ja Hertsegovinaan nimitetyn Euroopan unionin erityisedustajan toimeksiannon jatkamisesta

text:
               26.6.2018

               FI

               Euroopan unionin virallinen lehti

               L 161/32

         NEUVOSTON PÄÄTÖS (YUTP) 2018/908,
   annettu 25 päivänä kesäkuuta 2018,
   Bosnia ja Hertsegovinaan nimitetyn Euroopan unionin erityisedustajan toimeksiannon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 19 päivänä tammikuuta 2015 päätöksen (YUTP) 2015/77 (1), jolla Lars-Gunnar WIGEMARK nimitettiin Euroopan unionin erityisedustajaksi, jäljempänä ’erityisedustaja’, Bosnia ja Hertsegovinaan. Erityisedustajan toimeksianto päättyy 30 päivänä kesäkuuta 2018.

               (2)

               Erityisedustajan toimeksiantoa olisi jatkettava 14 kuukaudella.

               (3)

               Erityisedustaja toteuttaa toimeksiantonsa tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin erityisedustaja
   Jatketaan erityisedustajaksi Bosnia ja Hertsegovinaan nimitetyn Lars-Gunnar WIGEMARKin toimeksiantoa 31 päivään elokuuta 2019. Neuvosto voi poliittisten ja turvallisuusasioiden komitean (PTK) arvion perusteella ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta päättää, että erityisedustajan toimeksianto päätetään aikaisemmin.
   2 artikla
   Politiikan tavoitteet
   1.   Erityisedustajan toimeksianto perustuu seuraaviin unionin politiikan tavoitteisiin Bosnia ja Hertsegovinassa:

               a)

               jatkuva edistyminen vakautus- ja assosiaatioprosessissa;

               b)

               vakaan, elinvoimaisen, rauhallisen, monikansaisen ja yhtenäisen Bosnia ja Hertsegovinan, joka toimii rauhanomaisessa yhteistyössä naapureidensa kanssa, varmistaminen; ja

               c)

               sen varmistaminen, että Bosnia ja Hertsegovina etenee vakaasti kohti EU:n jäsenyyttä.

         2.   EU tukee myös edelleen Bosnia ja Hertsegovinan rauhaa koskevan yleisen puitesopimuksen täytäntöönpanoa.
   3 artikla
   Toimeksianto
   Näiden politiikan tavoitteiden saavuttamiseksi erityisedustajan toimeksiantona on

               a)

               tarjota unionin neuvoja ja toimia välittäjänä poliittisessa prosessissa, erityisesti edistämällä eri hallintotasojen vuoropuhelua;

               b)

               varmistaa unionin toimien johdonmukaisuus ja yhtenäisyys;

               c)

               helpottaa edistymistä poliittisissa, taloudellisissa ja unionin painopisteissä, erityisesti kannustamalla EU-asioiden koordinointimekanismin jatkokäsittelyä ja uudistusohjelman täytäntöönpanon jatkamista;

               d)

               tukea kotimaisia toimia eurooppalaisten normien mukaisesti sen varmistamiseksi, että vaalien tulokset voidaan panna täytäntöön;

               e)

               seurata ja neuvoa toimeenpano- ja lainsäädäntöviranomaisia Bosnia ja Hertsegovinan hallinnon kaikilla tasoilla sekä pitää yhteyttä Bosnia ja Hertsegovinan viranomaisiin ja poliittisiin puolueisiin;

               f)

               varmistaa unionin toimien täytäntöönpano kaikessa oikeusvaltiota ja turvallisuusalan uudistusta koskevassa toiminnassa, edistää unionin toiminnan yleistä koordinointia ja antaa paikallista poliittista ohjausta unionin toimille järjestäytyneen rikollisuuden, korruption ja terrorismin torjumisessa sekä antaa tässä yhteydessä tarvittaessa arviointeja ja neuvoja korkealle edustajalle ja komissiolle;

               g)

               tukea Bosnia ja Hertsegovinan rikosoikeusjärjestelmän ja poliisilaitoksen välisen vuorovaikutussuhteen vahvistamista ja tehostamista, sekä tukea aloitteita, joiden tavoitteena on vahvistaa oikeuslaitoksen tehokkuutta ja puolueettomuutta, erityisesti oikeusasioista käytävää jäsenneltyä vuoropuhelua;

               h)

               antaa EU:n joukkojen komentajalle poliittista ohjausta sotilasasioissa, joilla on paikallista poliittista ulottuvuutta, erityisesti arkaluonteisissa operaatioissa, sekä suhteissa paikallisiin viranomaisiin ja paikallisiin tiedotusvälineisiin, sanotun kuitenkaan rajoittamatta sotilaallisia johtamisjärjestelyjä; kuulla EU:n joukkojen komentajaa ennen ryhtymistä sellaisiin poliittisiin toimiin, joilla voi olla vaikutusta turvallisuustilanteeseen ja koordinoida paikallisille viranomaisille ja muille kansainvälisille järjestöille annettaviin johdonmukaisiin viesteihin liittyen; osallistua keskusteluun EUFOR Althean strategisesta katsauksesta;

               i)

               koordinoida ja toteuttaa Bosnia ja Hertsegovinassa yleisölle suunnatut EU:n tiedotustoimet unioniin liittyvistä kysymyksistä;

               j)

               edistää unionin yhdentymisprosessia kohdennetulla julkisella diplomatialla ja unionin tiedotustoimilla, joilla pyritään varmistamaan unioniin liittyviä kysymyksiä koskeva laajempi ymmärtäminen ja tuki Bosnia ja Hertsegovinan yleisön parissa, myös paikallisten kansalaisyhteiskunnan toimijoiden avulla;

               k)

               edistää ihmisoikeuksien ja perusvapauksien kunnioittamisen kehittämistä ja vakiinnuttamista Bosnia ja Hertsegovinassa EU:n ihmisoikeuspolitiikan ja ihmisoikeuksia koskevien EU:n suuntaviivojen mukaisesti;

               l)

               olla yhteydessä asiaankuuluviin Bosnia ja Hertsegovinan viranomaisiin tarkoituksena varmistaa niiden täysimääräinen yhteistyö kansainvälisiä rikostuomioistuimia koskevan mekanismin kanssa;

               m)

               Unionin yhdentymisprosessin mukaisesti neuvoa, auttaa, helpottaa ja seurata poliittista vuoropuhelua välttämättömistä perustuslaillisista ja asiaankuuluvista lainsäädännöllisistä muutoksista;

               n)

               ylläpitää tiiviitä yhteyksiä ja neuvotteluja Bosnia ja Hertsegovinassa olevan korkean edustajan ja muiden maassa toimivien asiaankuuluvien kansainvälisten järjestöjen kanssa; tässä yhteydessä antaa tietoja neuvostolle keskusteluista, joita käydään kansainvälisestä läsnäolosta maassa, mukaan lukien korkean edustajan toimisto;

               o)

               antaa tarvittaessa korkealle edustajalle neuvoja, jotka koskevat luonnollisia henkilöitä tai oikeushenkilöitä, joille voitaisiin määrätä rajoittavia toimenpiteitä Bosnia ja Hertsegovinan tilanne huomioon ottaen;

               p)

               auttaa varmistamaan, että paikan päällä käytetään kaikkia unionin välineitä johdonmukaisella tavalla EU:n politiikan tavoitteiden saavuttamiseksi, sanotun kuitenkaan rajoittamatta sovellettavia johtamisjärjestelyjä.

         4 artikla
   Toimeksiannon toteuttaminen
   1.   Erityisedustaja vastaa toimeksiannon toteuttamisesta korkean edustajan alaisuudessa.
   2.   PTK ylläpitää erityisiä suhteita erityisedustajaan ja toimii erityisedustajan ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta hänen toimeksiantonsa puitteissa, sanotun kuitenkaan rajoittamatta korkean edustajan toimivaltaa.
   3.   Erityisedustaja koordinoi toimensa tiiviisti Euroopan ulkosuhdehallinnon ja sen asiaankuuluvien yksiköiden kanssa.
   5 artikla
   Rahoitus
   1.   Erityisedustajan toimeksiantoon liittyviin menoihin tarkoitettu rahoitusohje on 1 päivänä heinäkuuta 2018 alkavana ja 31 päivänä elokuuta 2019 päättyvänä kautena 7 521 937 euroa.
   2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti. Luonnolliset henkilöt ja oikeushenkilöt voivat osallistua erityisedustajan hankintamenettelyihin rajoituksetta. Lisäksi erityisedustajan ostamiin tavaroihin ei sovelleta alkuperäsääntöjä.
   3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
   6 artikla
   Avustajaryhmän perustaminen ja kokoonpano
   1.   Erityisedustaja vastaa avustajaryhmän perustamisesta toimeksiantonsa ja siihen varattujen käytettävissä olevien taloudellisten resurssien asettamissa rajoissa. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmän kulloinenkin kokoonpano.
   2.   Jäsenvaltiot, unionin toimielimet ja Euroopan ulkosuhdehallinto voivat esittää, että henkilöstöä lähetetään työskentelemään erityisedustajan kanssa. Tällaisen lähetetyn henkilöstön palkat maksaa jäsenvaltio, asianomainen unionin toimielin tai Euroopan ulkosuhdehallinto. Myös jäsenvaltioiden unionin toimielimiin tai Euroopan ulkosuhdehallintoon lähettämät asiantuntijat voidaan asettaa työskentelemään erityisedustajan kanssa. Sopimussuhteisen kansainvälisen henkilöstön on oltava jäsenvaltioiden kansalaisia.
   3.   Kaikki lähetetyt työntekijät pysyvät hallinnollisesti lähettävän jäsenvaltion, lähettävän unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
   7 artikla
   Erityisedustajan ja hänen henkilöstönsä erioikeudet ja vapaudet
   Erityisedustajan ja hänen henkilöstönsä jäsenten tehtävän loppuun saattamisen ja sujuvan suorittamisen edellyttämät erioikeudet, vapaudet ja muut takuut sovitaan tilanteen mukaan yhdessä vastaanottajapuolien kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.
   8 artikla
   EU:n turvallisuusluokiteltujen tietojen turvallisuus
   Erityisedustajan ja hänen avustajaryhmänsä jäsenten on noudatettava neuvoston päätöksessä 2013/488/EU (2) vahvistettuja turvallisuutta koskevia periaatteita ja vähimmäisvaatimuksia.
   9 artikla
   Tiedonsaanti ja logistiikkatuki
   1.   Jäsenvaltiot, komissio ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.
   2.   Unionin edustusto ja/tai jäsenvaltiot antavat tarvittaessa logistiikkatukea alueella.
   10 artikla
   Turvallisuus
   Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuualueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden edistämiseksi, erityisesti

               a)

               laatimalla Euroopan ulkosuhdehallinnon ohjeisiin perustuvan erityisen turvallisuussuunnitelman, joka käsittää henkilöstön turvalliseen siirtymiseen vastuualueelle ja sen sisällä sekä turvallisuutta vaarantavien tilanteiden hallintaan sovellettavat erityiset fyysiset, organisatoriset ja menettelyä koskevat turvallisuustoimenpiteet, sekä valmius- ja evakuointisuunnitelman;

               b)

               varmistamalla, että koko unionin ulkopuolelle lähetetyllä henkilöstöllä on vastuualueen olosuhteiden edellyttämä korkean riskin kattava vakuutusturva;

               c)

               varmistamalla, että kaikille unionin ulkopuolelle lähetettäville avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon kyseiselle alueelle antamaan riskiluokitukseen perustuva asianmukainen turvallisuuskoulutus;

               d)

               varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla toimeksiannossa saavutettua edistymistä koskevan kertomuksen ja toimeksiannon toteuttamista koskevan kertomuksen yhteydessä neuvostolle, korkealle edustajalle ja komissiolle kirjallisia raportteja suositusten täytäntöönpanosta ja muista turvallisuuskysymyksistä.

         11 artikla
   Raportointi
   Erityisedustaja raportoi säännöllisin väliajoin korkealle edustajalle sekä PTK:lle. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa kertomuksia ulkoasiainneuvostolle. Erityisedustaja voi osallistua tietojen antamiseen Euroopan parlamentille perussopimuksen 36 artiklan mukaisesti.
   12 artikla
   Koordinointi
   1.   Erityisedustaja edistää unionin toimien yhtenäisyyttä, johdonmukaisuutta ja tehokkuutta sekä auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin politiikan tavoitteiden saavuttamiseksi. Jäsenvaltioiden kanssa pyritään yhteistyöhön tarvittaessa. Erityisedustajan toimet koordinoidaan komission toimien kanssa sekä tilanteen mukaan alueella toimivien muiden erityisedustajien toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille.
   2.   Paikan päällä on pidettävä yllä tiiviitä suhteita unionin edustustojen päälliköihin alueella ja jäsenvaltioiden edustustojen päälliköihin. Näiden on kaikin tavoin pyrittävä avustamaan erityisedustajaa toimeksiannon toteuttamisessa. Erityisedustajan on myös pidettävä yhteyttä paikan päällä oleviin kansainvälisiin ja alueellisiin toimijoihin, ja erityisesti koordinoitava toimintansa läheisesti Bosnia ja Hertsegovinassa olevan korkean edustajan kanssa.
   3.   Unionin kriisinhallintaoperaatioiden tukemiseksi erityisedustaja parantaa muiden paikan päällä olevien unionin toimijoiden kanssa näiden unionin toimijoiden tuottaman tiedon levittämistä ja jakamista, jotta yleinen tilannekuva ja -arviointi olisivat mahdollisimman yhtenevät.
   13 artikla
   Avustaminen vaatimusten osalta
   Erityisedustaja ja hänen henkilöstönsä avustavat sellaisten tietojen hankkimisessa, joita käytetään vastattaessa aiempien Bosnia ja Hertsegovinaan nimitettyjen erityisedustajien toimeksiannoista mahdollisesti aiheutuviin vaatimuksiin ja velvoitteisiin, ja antavat tätä varten hallinnollista apua ja oikeuden tutustua asiaankuuluviin asiakirjoihin.
   14 artikla
   Uudelleentarkastelu
   Tämän päätöksen täytäntöönpanoa ja sen johdonmukaisuutta unionin kyseisellä alueella toteuttamien muiden toimien kanssa tarkastellaan säännöllisesti uudelleen. Erityisedustaja antaa neuvostolle, korkealle edustajalle ja komissiolle toimeksiannossa saavutettua edistymistä koskevan kertomuksen viimeistään 31 päivänä lokakuuta 2018 ja kattavan kertomuksen toimeksiannon toteuttamisesta viimeistään 31 päivänä toukokuuta 2019.
   15 artikla
   Voimaantulo
   Tämä päätös tulee voimaan päivänä, jona se hyväksytään.

      Tehty Luxemburgissa 25 päivänä kesäkuuta 2018.

            Neuvoston puolesta

            Puheenjohtaja

         F. MOGHERINI

      (1)  Neuvoston päätös (YUTP) 2015/77, annettu 19 päivänä tammikuuta 2015, Euroopan unionin erityisedustajan nimittämisestä Bosnia ja Hertsegovinaan (EUVL L 13, 20.1.2015, s. 7).

      (2)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).